作者:劉過
標題:沁園春
內容:古豈無人，可以似吾，稼軒者誰。擁七州都督，雖然陶侃，機明神鑑，未必能詩。常袞何如，羊公聊爾，千騎東方侯會稽。中原事，縱匈奴未滅，畢竟男兒。平生出處天知。算整頓乾坤終有時。問湖南賓客，侵尋老矣，江西戶口，流落何之。盡日樓臺，四邊屏幛，目斷江山魂欲飛。長安道，奈世無劉表，王粲疇依。